kardosdrur/scandi-wiki huggingface dataset:
Protactinium

Protactinium er det 91. grundstof i det periodiske system, og har det kemiske symbol Pa: Under normale temperatur- og trykforhold optræder dette actinid som et sølvskinnende, radioaktivt metal.

Egenskaber 
Protactinium reagerer langsomt med atmosfærisk luft. Det er superledende ved temperaturer under 1,4 kelvin.

Tekniske anvendelser 
Da protactinium er både sjældent, radioaktivt og giftigt, har stoffet ingen praktiske anvendelser udenfor forskingslaboratoriet. Isotopen protactinium-231, som skabes ved alfa-henfald af uran-235-kerner, kan muligvis opretholde en nuklear kædereaktion på samme måde som for eksempel  uran gør det i en atomreaktor eller en atombombe: Ifølge Walter Seifritz er protactinium-231's kritiske masse 750±180 kilogram, mens andre kilder konkluderer at stoffet ikke kan opretholde en kædereaktion.

Historie 
Elementet blev første gang identificeret i 1913, da Kasimir Fajans og O. H. Göhring under studiet af henfaldsprodukterne fra 238U stødte på en kortlivet isotop, 234mPa, med en halveringstid på 1,17 minut: De kaldte stoffet for brevium, af latin; brevis, "kort". Det navn blev dog ændret til protactinium i 1918, da to forskerhold (Otto Hahn og Lise Meitner i Tyskland, og Frederick Soddy og John Cranston i Storbritannien) uafhængigt af hinanden opdagede isotopen 231Pa.

I 1927 fremstillede Aristid V. Grosse 2 milligram Pa2O5. I 1934 lykkedes det ham at isolere rent, metallisk protactinium ud fra 0,1 milligram af dette oxid, ved først at omdanne oxidet til et iodid, PaI5, som derefter blev nedbrudt til jod-dampe og frit metal af en glødetråd i et kraftigt vakuum.

I 1961 brugte United Kingdom Atomic Energy Authority 60 tons brugte brændselsstave fra atomreaktorer, og hvad der svarede til en halv million amerikanske dollars, på at udvinde 125 gram 99,9% rent, metallisk protactinium — i mange år menneskehedens største oplag af dette stof. Efter sigende blev det siden hen solgt til forskellige laboratorier til en pris af 2800 dollars per gram.

Forekomst 
Mineralet begblende indeholder normalt omkring 0,1 ppm 231Pa, men forekomster i Zaire indeholder op imod 3 ppm.

Isotoper af protactinium 
Man kender 29 isotoper af protactinium, som alle er radioaktive. Den mest "sejlivede" protactiniumisotop er 231Pa, med en halveringstid på 32760 år, mens de øvrige har halveringstider fra knap en måned og nedefter.

Referencer

Actinider
Mendelevium

Mendelevium (opkaldt efter Dmitrij Mendelejev, som spillede en nøglerolle i udviklingen af det periodiske system) er det 101. grundstof i det periodiske system, og har det kemiske symbol Md. Det er et radioaktivt actinid, som ikke findes i naturen.

Egenskaber 
Mendelevium er et kunstigt grundstof, som kun kan fremstilles i laboratorier i mængder af ganske få atomer ad gangen; ingen har nogensinde haft lejlighed til at undersøge "makroskopiske" mængder af stoffet. Af den grund er kendskabet til mendeleviums egenskaber begrænset. Fra undersøgelser af isotopen 256Md i vandig opløsning har man dog fundet ud af, at mendelevium ud over det for actinider almindelige oxidationstrin +3 muligvis også optræder nogenlunde stabilt i kemiske forbindelser med oxidationstrin +2.

Historie 
Mendelevium blev syntetiseret for første gang i begyndelsen af 1955 af Albert Ghiorso, Glenn T. Seaborg, Bernard Harvey, Greg Choppin og Stanley G. Thompson: Ved at bombardere atomkerner af isotopen 253Es med alfapartikler ved hjælp af Berkeley Radiation Laboratory's 60 tommers cyklotron, fremstillede de én kerne af 256Md ad gangen; disse viste sig at have en halveringstid på 76 minutter. Dette var det niende transuran der blev skabt ad kunstig vej.

Isotoper af mendelevium 
Man kender til 15 isotoper af mendelevium, som alle er ustabile og derfor radioaktive. Af disse har 258Md og 260Md de længste halveringstider; henholdsvis 51,5 og 31,8 dage. Halveringstiderne for de øvrige isotoper går fra knap 6 timer og nedefter.

Actinider
Transuraner
Billedskærer

En billedskærer er en træsmed, der former figurer eller snitter billeder i træ, elfenben og lignende halvhårde materialer, men ikke i sten.

Billedskærerens arbejde ligner snedkerens, men han former først og fremmest træet, mens snedkeren samler og tilpasser.
 
Mens snedkere og tømrere former med økse, sav og høvl, anvender billedskæreren først og fremmest sine talrige jern, op mod et par hundrede.

Billedskærerens arbejdsbænk er billedskærerbænk eller arbejdsbord, hvorpå han kan anbringe emner og hjælpeværktøj som spændstok (en skruestik af træ, som på fransk hedder en etau).

Ekstern henvisning 
http://www.bygningsbevaring.dk/files/fagbeskrivelser/billedskaerer.pdf

http://www.baskholm.dk/haandbog/haandbog.html 

Håndværk
Stillingsbetegnelser
Metafiktion

Metafiktion er betegnelsen for den type af skønlitteratur, film og drama, som selv gør opmærksom på, at det, der fortælles, ikke er virkeligt, men netop noget digtet, noget man forestiller sig. Det fiktive i kunstværket bliver ikke skjult, men påvises og diskuteres i kunstværket selv. Metafiktion er således en undersøgelse af forholdet mellem digt og virkelighed.
Et eksempel på metafiktion er filmen Fight Club fra 1999, som er baseret på Chuck Palahniuks roman af samme navn og instrueret af David Fincher. Hovedpersonens alterego, Tyler Durden, arbejder som tekniker i en biograf, hvor han ulovligt klipper frames af kønsdele ind i filmrullerne mens han ryger, så der også kommer huller efter cigarettens glød i kanten af billedet. Lige før rulleteksterne er der således klippet et frame med mandlige kønsdele ind i filmen, og undervejs ses brændemærker i kanten af de enkelte frames. Der skabes hermed tvivl hos tilskueren om, hvorvidt det er Tyler, der har redigeret filmen (og om han derfor eksisterer i virkeligheden), og ved at gøre opmærksom på, at det er en film, har værket hermed peget på sig selv som fiktion.

Se også 
Metakommunikation
Metafilm
Postmoderne litteratur

Fiktion
Nicolai Bøgh

Nicolai Seidelin Bøgh (12. maj 1843 i Skamstrup Præstegård – 13. oktober 1905 på Frederiksberg) var en personalhistorisk forfatter og digter samt lærer ved Flådens Skoler fra 1871.

Han var søn af sognepræst til Skamstrup og Frydendal (senere sognepræst i Gamtofte og provst i Båg Herred) Nicolaj Seidelin Bøgh (1805-1880) og Charlotte Bøgh, f. Dons (1816-1888), datter af forfatteren Poul Dons. Han var bror til Frederik Bøgh og til godsinspktør Otto Bøgh. 1876 blev han gift med (Anna Regitze) Theodora Lundgren (1853-1928), datter af urmager i Malmø Göran Tycho Lundgren og hustru Frederikke, f. Lose.

Nicolai Bøgh fik sin skolegang i København fra 1861, hvor han boede hos sin onkel, sognepræst ved Garnisonskirken Nicolai Gottlieb Blædel og her stiftede bekendtskab med mange store personligheder i det københavnske kulturliv. Han blev student 1866 fra Borgerdydskolen i København. Herefter begyndte han at læse teologi, men skiftede hurtigt til litteratur.

Bøgh fik sin litterære debut 1872 (med skuespillet De Hvide Roser, som han skrev sammen med William Bloch). Han var forfatter til en række digtsamlinger (særligt Digte, 1875 og De Nygiftes Sange, 1880) og til talrige større og mindre biografier over navnlig danske forfattere og kustnere fra 1800-tallet, bl.a. kunstnerægteparret Elisabeth og Jens Adolf Jerichau, som han havde lært at kende i N.G. Blædels præstegård i Bredgade. Hovedværket er Christian Winther, et Livsbillede I-III 1893-1901. Som påskønnelse af hans forfatterskab blev Bøgh udnævnt til titulær professor 1890 og Ridder af Dannebrog 1897.

Han kom sidst i 1860'erne i forbindelse med H.C. Andersen, som allerede kendte hans bror Frederik. Andersen satte stor pris på Nicolaj Bøgh, som ledsagede den aldrende forfatter på dennes sidste udlandsrejse til Schweiz og Italien 1873. Bøgh nedskrev ved denne og andre lejligheder adskillige små erindringsstumper, som H.C. Andersen fortalte ham, specielt vedrørende hans barndom og ungdom. 

Nicolai Bøgh udgav sammen med Carl Steen Andersen Bille efter Andersens testamentariske bestemmelse Breve til H.C. Andersen 1877 og Breve fra H.C. Andersen 1878 I-II.

Han er begravet på Frederiksberg Ældre Kirkegård.

Kilder

Eksterne henvisninger 
 

 
 Nikolaj Bøgh: Velkommen til en lykkelig rejse. På rejse med H.C. Andersen 1873, 1998

Faglitterære forfattere fra Danmark
Biografiforfattere fra Danmark
Digtere fra Danmark
H.C. Andersen
Danskere i 1800-tallet
Riddere af Dannebrog
Genealoger fra Danmark
Dramatikere fra Danmark
Lærere fra Danmark
Titulære professorer fra Danmark
Dansksprogede forfattere fra Danmark
Nicolai
Studenter fra Østre Borgerdyd Gymnasium
Dansborg

Dansborg er en fæstning i det sydlige Indien, i den gamle danske koloni, Trankebar (1620-1845), som var på størrelse med Ærø. Fæstningen blev bygget af skånske Ove Gjedde, som også havde kommandoen over Asiatisk Kompagni, som havde til formål at skaffe Danmark del i østens rigdomme. Dansborg blev mest af alt brugt til at vække de 20-30.000 borgeres tryghed og tillid. Fæstningen er danskernes næststørste (efter Kronborg). Danskernes magt over Trankebar og Dansborg ophørte, da kolonien 1845 blev solgt til Englænderne, og fæstningen benyttes i dag som museum.

I 1644 havde det midlertidige overhoved, med titel af Præsident, Bernt Pessart, igennem 8 år undladt regelmæssig vedligehold af Dansborg. Da Pessart blev afsat af kongens udsendte, Willom Leyel, efter dennes store anstrengelser, forestod derfor et omfattende arbejde med genopførelse af Dansborg.

Referencer

Se også 

Trankebar

Bygninger, konstruktioner og anlæg i Indien
Fæstningsanlæg i Danmarks koloniområder
Dansk Ostindien
Star Wars: Rebellion

Star Wars Rebellion er et strategi/manager-spil udviklet af LucasArts Entertainment.

Gameplay 
Gameplayet foregår i et 2D interface, med overblik over galaxen.

"Space Battles" foregår i 3D hvor man har et godt overblik over ens flåde.

Eksterne henvisninger 
 

Computerspil fra 1998
Rebellion
LucasArts-spil
Strategispil
Windows-spil
Frederik Bøgh (præst)

Matthias Frederik Georg Bøgh (født 25. november 1762 i Kerteminde, død 17. oktober 1831 i Herfølge) var en dansk præst og forfatter.

Han var søn af provst i Kerteminde Nicol Seidelin Bøgh (1717-1778) og Mette Cathrine Birch (1741-1796). Han blev gift i 1800 med Victorine Juliane Fog (1781-1861), som i sin lange enkestand boede i Det Harboeske Enkefruekloster i København. De var forældre til blandt andre provst Nicolaj Seidelin Bøgh (1805-1880) (far til Frederik, Nicolaj og Otto Bøgh) og kunstgartneren Georg Julius Bøgh (1821-1904).

Bøgh underviste som ung den senere biskop over Sjællands Stift Peter Erasmus Müller og forberedte ham til universitetet. Han bevarede en nær forbindelse med Müller, som blandt andet dedikerede sin bog Den chistne Kirkes almindelige Symboler  (1817) til Bøgh.

Bøgh blev cand.theol. 1792 og var derefter lærer ved Landkadetakademiet. Han blev sognepræst i Præstø og Skibinge 1797 og i Herfølge og Sædder 1810. 1807 blev han amtsprovst for Præstø Amt, et embede han tog sin afsked fra i 1828.

I samtidens kirkepolitiske stidigheder lå Bøgh på linje med Müller og hans efterfølger i bispestolen J.P. Mynster i den konflikt med Grundtvig, som efterhånden blussede op. Bøgh deltog desuden flittigt i teologiske diskussioner og havde i den forbindelse blandt andet korrespondance med Søren Kierkegaards far, M.P. Kierkegaard.

Bøgh interesserede sig meget for retskrivningsspørgsmål og var forfatter til blandt andet Udtog af den danske Sproglære til Brug ved Underviisning (1800), Almindelig dansk orthographisk Undersøgelse (1807) og Dansk Retskrivningslære, (1822). Som sprogmand stod Bøgh i tæt forbindelse med Rasmus Nyerup og W.H.F. Abrahamson.

I samklang med den nationale stemning efter Slaget på Rheden den 2. april 1801 talte han i Præstø Kirke den 12. november ved et af de patriotiske arrangementer, som skuespilleren H.C. Knudsen turnerede med i denne periode. Bøghs tale fra arrangementet blev udgivet samme år.

Eksterne henvisninger 
 
 

Præster fra Danmark
Filologer fra Danmark
Faglitterære forfattere fra Danmark
Dansksprogede forfattere fra Danmark
Frederik 1
Danskere i 1800-tallet
Danskere i 1700-tallet
Personer fra Kerteminde
Vibrio vulnificus

Vibrio vulnificus er en Gram-negativ, bevægelig, krum og stavformet bakterie i slægten Vibrio der lever i vandmiljøer såsom flodudmundinger, damme og kystnært hav. Bakterien kan forårsage sygdommen kendt som havkolera, og er nært beslægtet med bakterien Vibrio cholerae, som forårsager tropesygdommen kolera.

V. vulnificus kan inficere organismen ved indtagelse af fødevarer fra havet, oftest østers, men kan også komme ind gennem åbninger i huden ved svømning, eller anden færden i havet.  Som en følge af orkanen Ian i 2022 er der i Florida konstateret en stigning af infektioner med V. vulnificus og dødsfald.

Symptomer på infektion kan være opkastning, diarré, mavesmerter, byldeagtigt udslæt. Alvorlige symptomer og enddog dødsfald kan forekommer hvis bakterien når blodomløbet, hvilket dog er meste almindeligt for mennesker med i forvejen svækket immunforsvar eller lidelser der påvirker leveren. Symptomerne er her feber, septisk shock, og mere alvorlige byldelæsioner på huden.

Infektionen kan kureres med antibiotikabehandling, dog skal den påbegyndes indenfor de første par dage.

Risikoen for at bakterien havner i blodomløbet, er specielt høj for mennesker med sygdomme, der påvirker immunforsvaret, såsom kræft, HIV og diabetes.

Henvisninger 

Proteobakterier
Havkolera

Havkolera er den populære betegnelse for den sygdom der forårsages af bakterien Vibrio vulnificus.

Sygdommen dukker oftest op i perioder med meget varme, hvor bakterien udvikles i havet nær stranden, og inficerer badegæster. Raske mennesker med upåvirket immunforsvar og uden åbne sår, har dog ikke stor risiko for at pådrage sig sygdommen.

Der har i sommeren 2006 været flere tilfælde af havkolera i Danmark, heraf et med dødelig udgang. Derfor har Sundhedsstyrelsen anbefalet at man ikke bader i havet hvis man har åbne sår på kroppen, eller lider af nedsat immunforsvar.

Ligeledes anbefales det at kommuner med ansvar for badevandets kvalitet, måler mængden af V. vulnificus bakterien når badevandstemperaturen når over 20 grader celsius.

Eksterne henvisninger 
Link til Patienthåndbogen om Vibrio vulnificus

Bakteriesygdomme
David Millar

David Millar (født 4. januar 1977 på Malta) er en skotsk tidligere cykelrytter. Han har vundet 3 Tour-etaper, 5 Vuelta-etaper samt en række andre løb og er ikke i familie med den tidligere cykelrytter, Robert Millar. 
David Millar kørte for Cofidis, før han i sommeren 2004 blev taget for brug af det ulovlige stof EPO. Dette medførte en 2-årig karantæne. Kort før Tour starten 2006 udløb denne karantæne, og Tour de France var dermed det første løb, som David Millar kørte for sit nye hold, Saunier Duval-Prodir.

Referencer

Eksterne henvisninger 

 

Danmark Rundt-vindere
Dopingsager i cykelsport
Mandlige cykelryttere fra Skotland
Majcherek

Majcherek er et efternavn, der stammer fra Polen. Det er almindeligt blandt polakker.

Majcherek er også kendt i forbindelse med Borglum-famillien. De er så at sige spredt over hele kloden.

Polske efternavne
Apérys konstant

Apérys konstant er en konstant, der er fundet i en række tilfælde, fx i elektronens gyromagnetiske ratio og i kvanteelektrodynamik. Konstanten er lig summen af det reciprokke af de positive kubiktal. Konstanten er defineret som tallet ζ(3). Konstanten er opkaldet efter Roger Apéry, som i 1978 beviste at tallet er et irrationelt tal.

Tallet kan skrives som:

hvor ζ er Riemanns zetafunktion. Det har værdien

Ian Cutress offentligjorde 6. juni 2019 sin beregning af ζ(3) med 1.000.000.000.000 decimaler. Dette er nuværende (pr. 2019) verdensrekorden i højeste antal cifre på Apérys konstant.

Apérys sætning 
Værdien er opkaldt efter Roger Apéry (1916 – 1994), som i 1977 beviste, at tallet var irrationalt. Dette resultat er kendt som Apérys sætning. Det oprindelige bevis er komplekst og svært at forstå, og kortere beviser er fundet siden hen ved brug af Legendrepolynomier.

Resultatet er forblevet forholdsvis isoleret: Der vides kun lidt om ζ(n) for andre ulige tal n.

Rækkerepræsentation 
I 1772 gav Leonhard Euler rækkerepræsentationen

som siden er blevet genopdaget adskillige gange, bl.a. af Ramaswami i 1934.

Simon Plouffe gav adskillige rækker, der er betydningsfulde, idet de kan bruges til at give flere tals præcision pr. iteration. Heriblandt er de følgende:

og

Man har desuden fundet mange andre rækkerepræsentationer; herunder:

og

hvor

Nogle af disse er brugt til at beregne Apérys konstant med flere millioner decimaler.

Andre formler 
Apérys konstant kan udtrykkes ved hjælp af en andetordens polygammafunktion som

Integralrepræsentation 
Der er en del integralrepræsentationer for Apéry's konstant.

Denne repræsentation er dannet af rækkerepræsentation.
.

De næste to er dannet direkte af de kendte integralformer for Riemanns zetafunktion:
. og

Et eksempel på en kompliceret formel, fundet af Johan Jensen:

Kilder 
 V. Ramaswami, Notes on Riemann's ζ-function, (1934) J. London Math. Soc. 9 pp. 165-169.
 Roger Apéry, Irrationalité de ζ(2) et ζ(3), (1979) Astérisque, 61:11-13.
 Alfred van der Poorten, A proof that Euler missed. Apéry's proof of the irrationality of ζ(3). An informal report.,(1979) Math. Intell., 1:195-203.
 Simon Plouffe, Identities inspired from Ramanujan Notebooks II , (1998)
 Simon Plouffe, Zeta(3) or Apery constant to 2000 places , (undated).
 Xavier Gourdon & Pascal Sebah, The Apéry's constant: z(3)

Referencer 

Bestemte tal
Talteori
Grænseegnens Skytteforening



Historie
Grænseegnens Skytteforening har rødder tilbage til 1921, hvor Frøslev Skytte- og Gymnastikforening blev dannet den 17. maj 1921.
Senere tog foreningen navneforandring til Frøslev-Padborg Skytteforening. Dette skete den 21. april 1933. 

Fårhus Skytteforening tog den 15. november 1972 navneforandring til Grænseegnens Salon- og Skytteforening. 
Disse to foreninger fusionerede den 27. september 1978 til Grænseegnens Skytteforening.

Tilhørsforhold 
Foreningen er tilsluttet DDS - Sønderjylland, De Danske Skytteforeninger og Dansk Skytte Union.

Om foreningen 
Foreningen har i dag ca. 100 medlemmer fordelt i alle aldre. I dag er skydningen en idræt for hele familien uanset køn og alder, idet både træning og konkurrencer foregår i klasser efter alder og kunnen i et jævnbyrdigt fællesskab. Klasserne spænder fra børneklasser over juniorer, ungskytter, seniorer til veteraner, der er over de 55 år.

Der tilbydes et righoldigt skydeprogram for både gevær og pistol. Der er mange konkurrencer inden for de forskellige discipliner. Konkurrence er imidlertid ikke det hele, fælles samvær og glæde ved at dyrke skydning er højt prioriteret. 
Skytterne bestemmer selv, hvor meget de vil opnå med deres sport. 

I efteråret 1993 startede foreningen forsøgsvis op med pistolskydning på 15m banen. Der skydes både 15m, 25m samt terrænskydning. For 25m og terrænskydnings vedkommende foregår det hhv. i Broager og i de militære skydeterræner.

Skydebaner 
Foreningen råder over 3 skydebaner – 15m, 50m og 200m. 
Den ældste bane – 200m banen, som stammer helt tilbage fra foreningens start i 1921, er beliggende i Frøslev Plantage overfor Frøslev Savværk på den anden side af motorvejen, og har 4 standpladser. Banen er en naturskydebane med skydehus og manuelt betjent markeringsanlæg. Her skydes i tiden ca. 1. april – 30. september.

50m banen er rimelig ny og blev indviet den 15. maj 1993. Den har 12 standpladser, stort opholds- og kursuslokale og cafeteria. Skydebanen er beliggende ved siden af Grænsehallerne, og her skydes i tiden ca. 1. april – 30. september.

Fra ca 1978-2009 lå der indendørs 15m baner i Grænsehallerne under hal 2, hvor der var 10 standpladser i 2 plan. 
I 2009 stod byggeriet af nye moderne indendørsbaner klar som en udvidelse af klubhuset ved 50m banerne. De nye baner har 10 standpladser i 1 plan med optimale lysforhold, elektronisk markeringsanlæg og elektriske hæve/sænke-borde. Her skydes både gevær og pistol. Skydning finder, i tiden ca. 1. oktober – 31. marts.

Ekstern henvisning 
Foreningens Hjemmeside

Sportsklubber i Danmark
Aabenraa Kommune
Martin Abildgaard

Martin Abildgaard er konceptmager, producer, instruktør og klipper.
Han står bl.a. bag internationale tv-serier som Backtrack/ På rejse med sjælen og Karaoke Showdown/ Grib Mikrofonen, 

Abildgaard var den første dansker der fik lov til at instruere musikvideoer for pladeselskabet R&S-Records og har i sin tid hos dem lavet prisvindende videoer for internationale navne som f.eks. Sat&Lee, Dynamoe, PIAS og Phenomania.

Indenfor reklamefilm markerede han sig kraftigt i 1999, da han sammen med den tidligere kompagnon Lars Blorch, vandt guldprisen i reklamefilmfestivalen i Berlin 1999 med deres UNICEF-film "The Ultimate Contest". Abildgaard har desuden lavet reklamefilm for Coca Cola, Diesel, PLAN, Carlsberg etc.

Fra 2002 til 2005 var Martin Abildgaard Udviklingschef og Executive Producer hos Strix Television. I 2005 var han med til at starte TV 2s udviklingsselskab, TV 2 World, hvor han dengang ledede udviklingen sammen med produceren Kasper Birch. Abildgaard valgte at forlade sin stilling efter nogle år og arbejder i dag som freelancer i branchen.

Eksterne henvisninger 
 

Tv-personligheder fra Danmark
TV 2 World

TV 2 World A/S var et udviklingsselskab under TV 2, der udviklede programformater til TV 2's kanaler og andre tv-stationer samt videresolgte programmer produceret af TV 2-familien og andre producenter til hele verden. Selskabet blev grundlagt 1. januar 2005 og eksisterer stadig, men alle aktiviteter i selskabet er indstillet.

Selskabet stod bl.a. bag programmerne Grib Mikrofonen (TV 2), Sexskolen (TV3), Den Sorte Boks (TV 2), Syv sure mænd (TV 2 Zulu) og Vejen frem (TV 2).

Direktør var Hanne Danielsen, tidligere direktør for produktionsselskabet Strix Television og vært på DR og TV3. I udviklingsafdelingen sad bl.a. redaktørerne Martin Abildgaard, tidligere udviklingschef på Strix Television, og tv-instruktør og producer Kasper Birch.

World
Tv-produktionsselskaber fra Danmark
Bill Watterson

William B. "Bill" Watterson II (født 5. juni 1958) er forfatteren til og tegneren af tegneserien Steen og Stoffer (engelsk: Calvin and Hobbes).
Watterson er født i Washington D.C. hvor hans far James G. Watterson studerede jura. Familien flyttede til Chagrin Falls i Ohio da Watterson var seks år gammel. Hans mor hedder Kathryn, og han har desuden en lillebror, Tom, som er high school lærer i Austin i Texas.

Karriere 
Bill Watterson har studeret statsvidenskab. Da han var færdiguddannet blev han ansat på Cincinnata Post, som politisk tegner, men blev hurtigt fyret fra jobbet.

Tegneserietegnere fra USA
Tegneserieforfattere fra USA
Amerikanere i 1900-tallet
Amerikanere i 2000-tallet
Lane Lind

Lane Lind (født 24. marts 1945) er en dansk skuespiller. Hun er uddannet fra Odense Teaters elevskole 1966-69 og var siden rektor samme sted 1990-2005.

Hun blev ridder af Dannebrogordenen i 2000.

Lind er datter af professor Martin Volodja Johansen og skuespilleren Lise Thomsen. Hun har dannet par med skuespilleren Ole Møllegaard, med hvem hun har sønnen Mads M. Nielsen, der også er skuespiller.

Filmografi i udvalg

Spillefilm 
 Den dobbelte mand (1976)
 Skytten (1977)
 Verden er fuld af børn (1980)
 Tv-produktioner 
 Tilløkke Herbert (1974)
 Anne og Paul (1975)
 Matador, syv episoder (1980-1981)
 Forbrydelsen, tre afsnit (2007)
 Livvagterne, afsnit 16 (serie, 2010)
 Carmen Curlers,  (serie, 2022-)
 Dansegarderoben'' (2023)

Eksterne henvisninger 

 Personlig hjemmeside 
 

Skuespillere fra Danmark
Riddere af Dannebrog
Personer i Kraks Blå Bog
Personer fra Frederiksberg
Reumertprisen for årets kvindelige birolle